Die voormalige Bok-losvoorspeler het naam gemaak as ’n uitgeslape breier. Sy sterk punt was nog altyd sy tegniese kennis van die spel.
Saterdag het Rassie in die toets teen die Aussies egter twee verdagte besluite geneem wat sy span duur te staan gekom het. Dit los ’n groot vraagteken ook sy vaardigheid as mensebestuurder.
Die haker het net voor dit ’n bal los bo-oor ’n lynstaan vyf meter van sy eie doellyn ingegooi. Dit het tot ’n drie op ’n skinkbord vir die Wallabies gelei.
Rassie was ook nie eerlik nie toe hy gesê het Bongi is afgehaal omdat sy tenk leeg was – en nie vir die lynstaan-blaps nie.
Nee, dit lyk meer asof Rassie vir Malcolm Marx, wat as een van die wêreld se voorste hakers beskou word, so gou moontlik op die veld wou kry.
Al het Faf ’n nagmerrie agter die oond beleef, het die Bok-breier nie genoeg vertroue in die talentvolle plaasvervanger Embrose Papier­ gehad om hom vroeg aan te wend nie. Watter boodskap stuur dit aan spelers soos Mbonambi en Papier?
Hy is ’n senior speler en het duidelik met sy peil gesukkel. Hy moes eintlik lank­al vervang gewees het.
Ek is jammer, maar na my mening maak dit nie saak hóé ervare en goed ’n speler is nie. Wanneer hy nie perform nie, moet hy plek maak vir iemand wat honger is om die job te doen.